27.6.2023
SK
Úradný vestník Európskej únie
C 225/3
Predslov Rok 2022 sa niesol v znamení viacerých dôležitých zmien, keďže dozorný výbor bol v dvoch etapách kompletne obnovený na základe rozhodnutia Európskeho parlamentu, Rady a Komisie z 28. marca 2022 o vymenovaní nových členov dozorného výboru úradu OLAF.
Prví dvaja členovia sa ujali funkcie 28. marca a zvyšní traja 23. septembra.
Odstúpenie jedného z prvých dvoch novovymenovaných členov v auguste znamenalo aj vymenovanie nového člena v súlade s postupom stanoveným v článku 15 ods.
2 nariadenia o úrade OLAF.
Tieto zmeny ovplyvnili prácu výboru, ktorá sa mohla začať až v septembri, keď bol výbor konečne zvolaný v novom zložení.
Komisia zároveň v máji pristúpila k vymenovaniu prvej kontrolórky procesných záruk.
Ide o úplne novú funkciu zavedenú zmeneným nariadením o úrade OLAF.
Kontrolórka úplne nezávisle skúma sťažnosti predložené „dotknutými osobami“, ktoré sa týkajú dodržiavania procesných záruk, základných práv a pravidiel vzťahujúcich sa na vyšetrovanie zo strany úradu OLAF, pričom sa opiera o právnu a administratívnu podporu, ktorú jej poskytuje sekretariát dozorného výboru.
Výbor víta vymenovanie novej kontrolórky procesných záruk, pretože sa tým ešte viac zvýši transparentnosť a zodpovednosť úradu OLAF.
Výbor sa však zároveň domnieva, že v súčasnosti je viac ako kedykoľvek predtým naliehavo potrebné zvýšiť ľudské zdroje sekretariátu vzhľadom na ďalšie administratívne a právne podporné úlohy, ktoré mu boli zverené.
Napriek účinkom, ktoré malo obnovenie výboru na jeho činnosť, výbor zameral svoju pozornosť na pracovný plán na nadchádzajúci rok a na nadchádzajúce preskúmanie usmernení úradu OLAF k vyšetrovacím postupom, ku ktorým bude musieť výbor v roku 2023 vydať stanovisko.
Ide o veľmi dôležitú záležitosť, pretože sa dotýka podstaty pracovných a vyšetrovacích metód úradu OLAF.
Výbor, ktorý koncom septembra dostal od kontrolórky návrh vykonávacích predpisov týkajúcich sa vybavovania sťažností na účely konzultačnej fázy stanovenej v článku 9b ods.
11 nariadenia o úrade OLAF, zároveň podrobne preskúmal tieto nové ustanovenia a koncom októbra poskytol kontrolórke svoje pripomienky a poznámky.
Tieto pripomienky boli zohľadnené a premietnuté do vykonávacích predpisov, ktoré kontrolórka prijala 16. novembra 2022.
V novembri výbor prijal aj stanovisko č. 1/2022 k predbežnému návrhu rozpočtu (PNR) úradu OLAF na rok 2023.
Výbor rovnako ako v predchádzajúcich rokoch vyjadril svoje pretrvávajúce obavy v súvislosti s ubúdajúcimi ľudskými zdrojmi úradu OLAF.
Pokiaľ ide o výbor, výrazné zníženie počtu zamestnancov úradu OLAF ho môže pripraviť o možnosť naďalej zamestnávať vysokokvalifikovaných a špecializovaných pracovníkov potrebných na vykonávanie jeho úloh vrátane potreby vytvoriť a zabezpečiť vhodné kontrolné mechanizmy v súvislosti s využívaním finančných prostriedkov z Mechanizmu na podporu obnovy a odolnosti.
Na záver by som sa chcel v mene členov poďakovať generálnemu riaditeľovi úradu OLAF za jeho otvorený a konštruktívny prístup a výmenu názorov s výborom a takisto oceniť cennú podporu, ktorú výboru poskytli členovia sekretariátu pod vedením jeho vedúceho.
Dušan STERLE predseda dozorného výboru